শার্লট অ্যান্ডারসন

শার্লট মরিসন অ্যান্ডারসন (২০ মার্চ ১৯১৫ – ১৫ এপ্রিল ২০০২) ছিলেন একজন অস্ট্রেলীয় বিজ্ঞানী, চিকিৎসক এবং শিক্ষাবিদ। তিনি পেডিয়াট্রিক গ্যাস্ট্রোএন্টেরোলজি (শিশু পরিপাকতন্ত্রবিদ্যা) ক্ষেত্রের অন্যতম পথিকৃৎ ছিলেন এবং সিস্টিক ফাইব্রোসিস ও সিলিয়াক রোগসহ বিভিন্ন স্বাস্থ্য সমস্যা নিয়ে কাজ করেছেন। তিনি যুক্তরাজ্যের পেডিয়াট্রিক্স বা শিশু চিকিৎসার প্রথম নারী অধ্যাপক ছিলেন।
 প্রারম্ভিক জীবন এবং শিক্ষা 
অ্যান্ডারসন ১৯১৫ সালের ২০ মার্চ অস্ট্রেলিয়ার মেলবোর্নে জন্মগ্রহণ করেন। তিনি এই শহরেই উচ্চ বিদ্যালয়ে পড়াশোনা করেন এবং এরপর মেলবোর্ন বিশ্ববিদ্যালয়ে বিজ্ঞান বিভাগে পড়াশোনা করে ১৯৩৬ সালে কৃতিত্বের সাথে স্নাতক ডিগ্রি লাভ করেন। পরের বছর তিনি বিজ্ঞানে স্নাতকোত্তর সম্পন্ন করেন। চিকিৎসাবিদ্যা পড়ার জন্য বিশ্ববিদ্যালয়ে ফিরে আসার আগে তিনি বেশ কয়েক বছর গবেষণা বিজ্ঞানী হিসেবে কাজ করেন এবং ১৯৪৫ সালে কৃতিত্বের সাথে চিকিৎসা বিজ্ঞানে স্নাতক সম্পন্ন করেন। ১৯৫৫ সালে তিনি মেলবোর্ন বিশ্ববিদ্যালয় থেকে "Diagnosis, Aetiology and Treatment of Coeliac Disease" শীর্ষক থিসিসের জন্য ডক্টর অফ মেডিসিন ডিগ্রি লাভ করেন।
 কর্মজীবন 
মেলবোর্নের বিভিন্ন হাসপাতালে কাজ করার পর ১৯৫০ সালে তিনি জাহাজের ডাক্তার হিসেবে কর্মরত থেকে ইংল্যান্ডে যান। তিনি গ্রেট অরমন্ড স্ট্রিট হাসপাতালে স্যার উইলফ্রিড শেলডনের সাথে গবেষণা ফেলো হিসেবে সিলিয়াক রোগ নিয়ে কাজ করেন। এরপর বার্মিংহামের ইনস্টিটিউট অফ চাইল্ড হেলথ-এ অ্যালিস্টেয়ার ফ্রেজার এবং জ্যাক ফ্রেঞ্চের সাথে কাজ করেন, যারা এই রোগে চর্বি শোষণ নিয়ে গবেষণা করছিলেন। তাঁদের কাজ এটি শনাক্ত করে যে, ময়দার গ্লুটেন সিলিয়াক রোগে আক্রান্ত শিশুদের চর্বি শোষণে ক্ষতিকারক প্রভাব ফেলে।
অ্যান্ডারসন ১৯৫৩ সালে অস্ট্রেলিয়ায় ফিরে এসে মেলবোর্নের রয়্যাল চিলড্রেন'স হাসপাতালে সিনিয়র গবেষক হিসেবে যোগদান করেন এবং তাঁর গবেষণা চালিয়ে যান। সেখানে তিনি অস্ট্রেলিয়ার প্রথম সিস্টিক ফাইব্রোসিস ক্লিনিক চালু করেন। তিনি শিশুদের অন্ত্রের অপশোষণ (malabsorption) নিয়ে কাজ করা একদল গবেষকের নেতৃত্ব দেন।
১৯৫৮ সালে তিনি একটি পরীক্ষা পদ্ধতি উদ্ভাবন করেন যা সঠিকভাবে সিস্টিক ফাইব্রোসিস নির্ণয় করতে পারে এবং শিশুদের ক্ষুদ্রান্ত্রের বায়োপসি করার একটি কৌশল তৈরি করেন।
১৯৬১ সালে তিনি শৈশবে "স্টিয়াটোরিয়া"-র অস্বাভাবিক কারণসমূহ আবিষ্কার করেন যা পরবর্তীতে কাইলোমাইক্রন রিটেনশন ডিজিজ হিসেবে শনাক্ত করা হয়। এই রোগটি অ্যান্ডারসন ডিজিজ নামেও পরিচিত।
তিনি সিলিয়াক রোগে গ্লুটেনের ভূমিকা নিয়ে পড়াশোনা করেন এবং গ্লুটেন-মুক্ত খাদ্যাভ্যাস তৈরিতে কাজ করেন।
অ্যান্ডারসন ছিলেন যুক্তরাজ্যের প্রথম নারী পেডিয়াট্রিক্সের অধ্যাপক। তিনি ১৯৬৮ সালে বার্মিংহাম বিশ্ববিদ্যালয় মেডিকেল স্কুলে 'লিওনার্ড পারসন্স প্রফেসর অফ পেডিয়াট্রিক্স' হিসেবে নিযুক্ত হন এবং ১৯৮০ সাল পর্যন্ত সেখানে দায়িত্ব পালন করেন। এরপর তিনি তাঁর জন্মস্থান মেলবোর্নে ফিরে আসেন।
 পুরস্কার ও স্বীকৃতি 
চিকিৎসা বিজ্ঞানে তাঁর অবদানের স্বীকৃতিস্বরূপ অ্যান্ডারসন বেশ কিছু ফেলোশিপ ও পুরস্কার লাভ করেন।
 ফেলো, রয়্যাল অস্ট্রালেশিয়ান কলেজ অফ ফিজিশিয়ানস (১৯৬৭)
 ফেলো, রয়্যাল কলেজ অফ ফিজিশিয়ানস (১৯৭১)
 ফেলো, আমেরিকান কলেজ অফ ফিজিশিয়ানস (১৯৭৫)
 ফেলো, রয়্যাল কলেজ অফ পেডিয়াট্রিক্স অ্যান্ড চাইল্ড হেলথ (১৯৯৬)
 সদস্য, অর্ডার অফ অস্ট্রেলিয়া, চিকিৎসা সেবার জন্য (১৯৯৭)
 তথ্যসূত্র 

 বহিঃসংযোগ 
অ্যান্ডারসন, শার্লট মরিসন (১৯১৫-২০০২), unimelb.edu.au; সংগৃহীত ৩০ সেপ্টেম্বর ২০১৫।

বিষয়শ্রেণী:১৯১৫-এ জন্ম
বিষয়শ্রেণী:২০০২-এ মৃত্যু
বিষয়শ্রেণী:বার্মিংহাম বিশ্ববিদ্যালয়ের শিক্ষাবিদ
বিষয়শ্রেণী:অর্ডার অফ অস্ট্রেলিয়ার সদস্য
বিষয়শ্রেণী:মেলবোর্নের শিক্ষাবিদ
বিষয়শ্রেণী:মেলবোর্ন মেডিকেল স্কুলের প্রাক্তন শিক্ষার্থী
বিষয়শ্রেণী:২০শ শতাব্দীর অস্ট্রেলীয় নারী বিজ্ঞানী
বিষয়শ্রেণী:অস্ট্রেলীয় শিশু বিশেষজ্ঞ
বিষয়শ্রেণী:অস্ট্রেলীয় নারী শিশু বিশেষজ্ঞ
বিষয়শ্রেণী:মেলবোর্নের চিকিৎসক
বিষয়শ্রেণী:অস্ট্রেলীয় নারী চিকিৎসা গবেষক
বিষয়শ্রেণী:২০শ শতাব্দীর অস্ট্রেলীয় বিজ্ঞানী
বিষয়শ্রেণী:রয়্যাল কলেজ অফ ফিজিশিয়ানসের অস্ট্রেলীয় ফেলো